COM7 มั่นใจ! ช้อปช่วยชาติเข้าครม.สัปดาห์หน้า ดันผลงานนิวไฮตามเป้า
COM7 เผยช้อปช่วยชาติเข้าครม.สัปดาห์หน้า เริ่ม 15-31 ธ.ค.นี้ มั่นใจดันผลงานนิวไฮตามเป้า
7 ธ.ค. 2559

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า แนวโน้มผลประกอบในช่วงโค้งสุดท้ายของปีจะมีการเติบโตต่อเนื่อง และยังคงมั่นใจว่าจะเป็นไตรมาสที่มีการเติบโตสูงสุดเหมือนปีที่ผ่านมา เนื่องจากเป็นช่วงไฮซีซั่นธุรกิจ และสินค้าใหม่ที่ทยอยออกมาได้รับการตอบรับเป็นอย่างดี รวมทั้งช่องทางการขายและการบริการที่เพิ่มขึ้นและหลากหลายยิ่งขึ้น
นอกจากนี้ นโยบายของรัฐบาลกระตุ้นเศรษฐกิจในช่วงปลายปี หากมาตรการลดหย่อนภาษีบุคคลธรรมดาได้รับการอนุมัติอย่างเป็นทางการ จะสนับสนุนให้คนที่ซื้อสินค้าหรือค่าบริการ สามารถนำใบเสร็จจากการซื้อไปลดหย่อนภาษีได้สูงสุดถึง 15,000 บาท ตามมาตรการช้อปช่วยชาติ และขยายระยะเวลาเป็น 17 วัน จากปีก่อน 7 วัน เริ่มตั้งแต่วันที่ 15 – 31 ธันวาคม 2559 เพื่อเป็นการกระตุ้นการจับจ่ายใช้สอยสำหรับกลุ่มผู้ที่มีกำลังซื้อที่ต้อง การใช้จ่ายหรือบริโภค ส่งผลดีต่อ COM7 เพราะโดยปกติลูกค้าจะมีการปรับเปลี่ยนอุปกรณ์สื่อสารหรือซื้อเป็นของขวัญใน ช่วงปลายปีอยู่แล้ว ยิ่งได้แรงสนับสนุนเรื่องภาษียิ่งทำให้ง่ายต่อการตัดสินใจ และลูกค้าส่วนใหญ่ของบริษัทอยู่ในระดับกลางถึงบน มียอดซื้อต่อใบเสร็จสูง จึงเป็นกลุ่มเป้าหมายในการเลือกใช้มาตรการดัง กล่าว เป็นอีกปัจจัยสนับสนุนผลงานไตรมาส 4 ปีนี้ให้โดดเด่นได้
“ปกติในไตรมาส 4 จะเป็นดาวเด่นสุดของปี เพราะเป็นช่วงไฮซีซั่น มีการจับจ่ายใช้สอยสินค้าไอทีช่วงปลายปีเป็นจำนวนมาก แถมปีนี้ยังมีมาตรการช้อปช่วยชาติหนุน และมีการขยายเวลาเพิ่มขึ้นจากปีก่อน จึงเชื่อว่า หากครม.อนุมัติมาตรการดังกล่าว จะมีกลุ่มลูกค้าของ COM7 เข้ามาใช้สิทธิ์ลดหย่อนภาษีเป็นจำนวนมาก สนับสนุนผลงานทำนิวไฮตามเป้าหมายที่วางไว้ได้” นายสุระ กล่าว 
นายสุระ กล่าวเพิ่มเติมอีกว่า COM7 จะมุ่งเน้นการเติบโตของรายได้และกำไรเป็นสำคัญ โดยจะเน้นการเปิดสาขาที่มีแนวโน้มทำกำไรดี และสาขาที่ไม่มีศักยภาพก็จะถูกปิดลง พร้อมตั้งเป้าหมายขยายสาขาให้ครบ 500 สาขาในปี 2560 จากปัจจุบันมีสาขารวมกันแล้ว 321 สาขา ครอบคลุมทั่วประเทศ ทั้งจากการเปิดสาขาในห้างใหม่ หรือในทำเลที่มีศักยภาพ รวมทั้ง การหาพันธมิตรค้าปลีกเพิ่มเติม
โดยคำนึงถึงความคุ้มค่าที่ได้รับ ซึ่งสาขาใหม่ที่ขยายเพิ่มนั้น ยังไม่นับรวมสิทธิ์การเข้าไปบริหารจัดการขายสินค้าและการให้บริการในจุด บริการลูกค้า TRUE Shop จำนวนทั้งสิ้น 166 สาขา ระยะเวลา 3 ปี โดยบริษัทได้เตรียมความพร้อมของพนักงานเรียบร้อยแล้ว และเข้าไปบริหารใน TRUE Shop จำนวน 44 สาขาในปีนี้ คาดว่าจะครบตามสิทธิ์ที่ได้รับทั้ง 166 สาขาภายในปี 2560 รวมทั้งการต่อยอดในธุรกิจไอทีอื่นๆ เป็นอีกปัจจัยที่สนับสนุนกำไรของ COM7 ให้เติบโตขึ้นอย่างแข็งแกร่งได้